  Майя Бывальцева Удмуртиысь тӧролэн но кивалтэтлэн пресс-службаенызы кивалтӥсьлэсь ужзэ быдэсъясь луиз улосвыл кивалтӥсьлэн советникез Алексей Серебренников. Со сярысь ивортӥзы пресс-службаын. Улосвыл тӧролэн но кивалтэтлэн администрациысьтызы та ёзэтэн кӧня ке дыр талэсь азьвыл кивалтыны кутскиз вал «Мынам Удмуртие» телерадиокомпаниысь журналист Марина Баль, но та дыре со телеканалэ берытскиз. Тодэ вайытом, 2017-тӥ арын пӧсьтолэзьысен Серебренников элькун тӧролэн советникез луиз, со мер чакланъёсын, калыкъёслэн вазиськонъёсынызы, мер огазеяськонъёсын но коммерци луисьтэм огазеяськонъёсын герӟаськем ужпумъёс понна кылкутӥз. ВАТСАН Серебренников Алексей Васильевич.  Вордскиз 1977-тӥ арын 24-тӥ пӧсьтолэзе Дэри ёросысь Якшур гуртын.  2000-тӥ арын Удмурт кун университетысь Удмурт филологияя факультетэз йылпумъяз, 2003-тӥ арын — Москваысь телевидениын но радиоын ужасьёслэсь быгатонлыкъёссэс будэтонъя институтэз; филолог, удмурт кылъя но литературая, англи кылъя дышетӥсь.  1998–2001 аръёсы — «Удмуртия» кун телерадиокомпанилэн нештатной корреспондентэз.  2001–2005 аръёсы — «Удмуртия» кун телерадиокомпаниысь иворъёсъя ёзэсысь корреспондент.  2006–2008 аръёсы — Удмуртиысь иворъёсты вӧлмытӥсь ёзэсъёсын корреспондент.  2009–2012 аръёсы — Удмурт Элькунъя Валтӥсь федерал инспекторлэн пресс-службаезлэн кивалтӥсез, Удмурт Элькунъя Валтӥсь федерал инспектор бордын ужась огазеям пресс-службалэн кивалтӥсез, «Федеральный вестник Поволжья-Удмуртия» журналлэн валтӥсь редакторез.   2012–2013 аръёсы — Татарстан Элькунъя Валтӥсь федерал инспекторлэн пресс-службаезлэн кивалтӥсез, Татарстан Элькунъя Валтӥсь федерал инспектор бордын ужась огазеям пресс-службалэн кивалтӥсез, «Федеральный вестник Поволжья-Татарстан» журналлэн валтӥсь редакторез.  2013–2014 аръёсы — «Ассамблея народов России» огъяросси мер огазеяськонлэн пресс-службаезлэн кивалтӥсез.   2014-тӥ арысен — мер но политика ужпумъёсъя «Наше Время Удмуртия» газетлэн валтӥсь редакторез.  2017-тӥ арын пӧсьтолэзьысен — Удмуртиысь тӧролэн советникез. 2016-тӥ арын южтолэзе «Удмурт Кенеш» огазеяськонлэн Пичи кенешаз Алексей Серебренников огазеяськонлэн тӧроезлы воштӥсе быръемын вал. Тегъёс: Ижкар Удмуртия АлексейСеребренников АлександрБречалов  